Eindtydprofesieë, of eerder oorlewerings, en die oprigting van die sogenaamde tweede kalifaat speel ’n belangrike rol in die motiverings vir die bestaan van die IS en sy wrede terreurdade.
Volgens berigte op verskeie wêreldwye mediaplatforms het die Islamitiese Staat (IS) in ŉ aanlyn-verklaring verantwoordelikheid aanvaar vir Vrydagaand se terreuraanvalle in Parys in Frankryk. Na berig word het die militantegroep se media-afdeling in ŉ video aanspreeklikheid aanvaar.
Meer as 120 mense is deur die loop van Vrydagaand in verskeie aanvalle in Parys in Frankryk dood. Francois Hollande, die Franse President, het ŉ noodtoestand afgekondig te midde van die aanvalle, wat as die ergste in Frankryk beskryf word sedert die Tweede Wêreldoorlog. Hy het ook die land se grense gesluit.